مدبحة الاسماعيليه هى مدبحه ارتكبها المحتلين الانجليز فى مدينة الاسماعيليه فى 25 يناير 1952 ضد قوات من البوليس المصرى اتحاصرت جوه مبنى المحافظه. ابتدت المدبحه فى صبحية يوم الجمعه 25 يناير 1952 لما استدعى الكومندانت الانجليزى فى منطقة القناه " البريجادير أكسهام " ظابط الاتصال المصرى و سلمه انذار بيقول إن على قوات البوليس المصرى فى الاسماعيليه تسليم اسلحتها للقوات الانجليزيه و تخرج من مبنى المحافظه و المعسكرات و تخرج بالكامل من منطقة القنال. المحافظه رفضت الانذار الانجليزى و بلغت وزير الداخليه " فؤاد سراج الدين " اللى وافق على موقفها و طلب منها المقاومه و الصمود و رفض الاستسلام للانجليز. قبل غروب شمس اليوم حاصر الانجليز مبنى المحافظه بالدبابات و المصفحات و المدافع و 7000 عسكرى انجليزى شايلين اسلحه. جوه المحافظه المتحاصره كان موجود حوالى 80 مصرى و فى الثكنات كان عددهم ما يزيدش عن تمنميه ماعهمش غير بنادق. ضرب الانجليز مبنى المحافظه و فضل المصريين يقاومو لغاية ما خلصت ذخيرتهم بعد ساعتين من القصف الانجليزى و استشهد من البوليس المصرى خمسين واحد. لما وصلت القاهره اخبار الحصار و المدبحه الانجليزيه اللى اتعملت فى الاسماعيليه زعلت الناس و اتأثرو جداً و خرجت مظاهرات تجوب شوارع القاهره يوم السبت 26 يناير 1952 و حصلت حريقة القاهره.